Jevgeni Ossinovski (2021)
**Jevgeni Olegovitš Ossinovski** (ven. Евгений Олегович Осиновский, *Jevgeni Olegovitš Osinovski*, s. 15. maaliskuuta 1986 Kohtla-Järve) on virolainen poliitikko ja Tallinnan kaupunginjohtaja huhtikuusta 2024. Hän toimi Viron sosiaalidemokraattisen puolueen puheenjohtajana vuosina 2015–2019. Aiemmin hän on ollut opetus- ja tiedeministerinä 2014–2015 sekä terveys- ja työministerinä 2015–2018. Ossinovski on Viron ensimmäinen venäläistaustainen ministeri neuvostoaikojen jälkeen. Riigikoguun Ossinovski valittiin ensimmäisen kerran vuoden 2011 vaaleissa.

Poliittinen ura
---------------

Ossinovski valittiin opetusministeriksi Reformipuolueen Taavi Rõivasin muodostaessa hallituksen sosiaalidemokraattien kanssa maaliskuussa 2014. Ossinovskin vaikutuksesta vanhemman venäjänkielisen väestön kansalaisuuskokeen kielitaitovaatimuksia lievennettiin. Opetusministerinä hän myös kiinnitti huomiota venäjänkielisten koulujen vironkielisen opetuksen puutteisiin.

Maaliskuun 2015 vaalien jälkeen opetusministerin paikka meni Reformipuolueen Jürgen Ligille, joka oli aiemmin joutunut eroamaan edellisestä hallituksesta hyökättyään Ossinovskia vastaan keskustelussa sosiaalisessa mediassa.

Vaalien jälkeisen hallituksen muodostivat Reformipuolue, sosiaalidemokraatit ja Isänmaan ja Res Publican liitto. Hallituksen ensimmäisenä päivänä Ossinovski hiillosti pääministeri Taavi Rõivasta tämän otettua ministeriksi uuteen hallitukseen aiemmin Reformipuolueen rahoitusskandaalin vuoksi eroamaan joutuneen Kristen Michalin. Ossinovski oli myös ainoa hallituspuolueiden jäsen, joka ei tukenut Rõivasia pidättäytyen äänestämästä.

Ossinovski ilmoitti toukokuun 2015 alussa haastavansa kesäkuun alun puoluekokouksessa Sven Mikserin sosiaalidemokraattien puheenjohtajana. Ossinovski oli ilmaissut julkisesti tyytymättömyytensä hallituspuolueiden solmimaan koalitiosopimukseen, ja kertoi haluavansa avata sen muutoksille. Vain vähän ennen puoluekokousta Mikser ilmoitti vetäytyvänsä äänestyksestä, minkä jälkeen sosiaalidemokraatit valitsivat Ossinovskin puolueen uudeksi puheenjohtajaksi äänin 443–39.

Vuoden 2019 Riigikogun vaalien lähestyessä Ossinovski tiedotti huhtikuussa 2018 jättävänsä ministerintehtävät, jotta voisi keskittyä täysin puolueen toimintaan. Vaaleissa sosiaalidemokraatit kärsi tappion menettäen neljä paikkaa, minkä jälkeen Ossinovski kertoi astuvansa sivuun puolueen johdosta.

Huhtikuussa 2024 Ossinovski valittiin Tallinnan kaupunginjohtajaksi.

Perhe ja koulutus
-----------------

Ossinovski on venäläisen isän ja virolaisen äidin esikoislapsi. Hänen isänsä Oleg Ossinovski on Viron rikkaimpia liikemiehiä. Ossinovskilla on yhdessä puolisonsa Triinun kanssa kaksi lasta: marraskuussa 2014 syntynyt poika ja marraskuussa 2016 syntynyt tytär.

Ossinovski on suorittanut *Master of Science* -tutkinnon London School of Economicsissa sekä *Master of Arts* -tutkinnon mannermaisesta filosofiasta Warwickin yliopistossa. Hänellä on myös kandidaatin tutkinto filosofiasta Tarton yliopistossa. Hän puhuu venäjän ja viron lisäksi sujuvasti englantia ja jonkin verran ranskaa.

Lähteet
-------

1. ↑  Kunnas, Kaja: Viron ensimmäinen venäläistaustainen ministeri: Venäjän kannanotot eivät yllätä ketään *hs.fi*.  23.3.2014. Helsingin Sanomat. Viitattu 27.10.2014.
2. 1 2  Jevgeni Ossinovski *pes.eu*. Euroopan sosialidemokraattinen puolue.  Arkistoitu 27.10.2014. Viitattu 27.10.2014. (englanniksi)
3. ↑  President Ilves appoints the new government of Estonia *The Baltic Course*.  26.3.2014. Viitattu 19.10.2015. (englanniksi)
4. ↑  Kunnas, Kaja: Venäläistaustainen Ossinovski johtamaan Viron demareita *hs.fi*.  30.5.2015. Helsingin Sanomat. Viitattu 19.10.2015.
5. 1 2  Laats, J. M.: Ossinovski causes trouble for coalition on day 1  9.4.2015. ERR News. Viitattu 10.4.2015. (englanniksi)
6. 1 2  Laats, J. M. & Tambur, S.: Ossinovski named Social Democrat head  1.6.2015. ERR News. Viitattu 14.6.2015. (englanniksi)
7. ↑  Ossinovski to step down as minister *news.err.ee*.  7.4.2018. ERR News. Viitattu 15.9.2018. (englanniksi)
8. ↑  Jevgeni Ossinovski standing down as SDE leader *news.err.ee*.  29.4.2019. ERR News. Viitattu 12.5.2019. (englanniksi)
9. ↑  Tallinna volikogu valis Jevgeni Ossinovski kolmandal katsel linnapeaks *ERR*.  14.4.2024. Viitattu 18.4.2024. (viroksi)
10. 1 2  Kuka: Jevgeni Ossinovski *hs.fi*.  23.3.2014. Helsingin Sanomat. Viitattu 27.10.2014.
11. ↑  Nõlvak, Andra: Palju õnne! Jevgeni Ossinovski sai teist korda isaks *Õhtuleht*.  23.11.2016. Viitattu 23.11.2016. (viroksi)

Aiheesta muualla
----------------

* Kuvia tai muita tiedostoja aiheesta **Jevgeni Ossinovski** Wikimedia Commonsissa

|  |  |  |
| --- | --- | --- |
| Edeltäjä:**Sven Mikser** | **Sosiaalidemokraattisen puolueen puheenjohtaja**2015–2019 | Seuraaja:**Indrek Saar** |